
REPUBLIKA HRVATSKA
KARLOVAČKA ŽUPANIJA
GRAD DUGA RESA
GRADSKO VIJEĆE
KLASA: 024-05-03/26-01-01
URBROJ: 2133-3-01-00-26-
Duga Resa, _______________

Na temelju članka 47. Statuta Grada Duge Rese (Službeni Glasnik Grada Duge Rese broj 02/13, 01/15, 06/17, 10/17, 2/18,  6/18 – pročišćeni tekst, 02/20 i 02/21) Gradsko vijeće na sjednici održanoj dana dana  __________ 2026. godine donosi
PRAVILNIK
o stipendiranju studenata i dodjeli jednokratnih potpora 
studentima Grada Duge Rese

I. OPĆE ODREDBE
Članak 1.
Ovim Pravilnikom uređuju se uvjeti i način ostvarivanja prava na stipendiju studenata i jednokratnu potporu studentima, postupak dodjele stipendija i jednokratnih potpora, prava i obveze korisnika stipendije te druga pitanja od značaja za stipendiranje studenata i dodjelu jednokratnih potpora studentima Grada Duge Rese.
Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

II. STIPENDIJE
Članak 2.
Stipendija je novčana potpora kojom Grad Duga Resa potiče visoko obrazovanje svojih studenata, podupire njihovu uspješnost tijekom studiranja, pridonosi poboljšanju uvjeta studiranja te razvoju obrazovanih i stručnih kadrova.

Sredstva za stipendije osiguravaju se u Proračunu Grada Duge Rese.

Pravo na stipendiju ostvaruje student koji ispunjava uvjete propisane ovim Pravilnikom.

Članak 3.
Stipendija se dodjeljuje za jednu akademsku godinu.

Stipendija se isplaćuje tijekom deset (10) mjeseci akademske godine, dok korisnik ispunjava uvjete propisane ovim Pravilnikom.

Visinu mjesečne stipendije za svaku akademsku godinu odlukom utvrđuje gradonačelnik, ovisno o raspoloživim sredstvima osiguranima u Proračunu Grada Duge Rese. Visina stipendije može se razlikovati ovisno o mjestu studiranja, odnosno studira li korisnik na području Karlovačke županije ili izvan područja Karlovačke županije.

Stipendija se, u pravilu, isplaćuje od 15. do 30. dana u mjesecu za tekući mjesec.


III. UVJETI ZA OSTVARIVANJE PRAVA NA STIPENDIJU
Članak 4.
Pravo na stipendiju može ostvariti student koji:
· je hrvatski državljanin,
· ima prijavljeno prebivalište na području Grada Duge Rese,
· nije stariji od 27 godina,
· ima status redovitog studenta na sveučilišnom ili stručnom prijediplomskom studiju, diplomskom studiju, integriranom prijediplomskom i diplomskom studiju ili specijalističkom diplomskom stručnom studiju,
· nije upisao mirovanje studentskih obveza u akademskoj godini za koju ostvaruje pravo na stipendiju,
· nije u radnom odnosu niti obavlja samostalnu djelatnost obrta ili slobodnog zanimanja,
· ne prima drugu stipendiju koja se financira iz javnih izvora.
Članak 5.
Student prve godine studija, uz uvjete iz članka 4. ovoga Pravilnika, ostvaruje pravo na stipendiju ako je u posljednja dva razreda srednje škole ostvario prosječnu ocjenu od najmanje 3,80.
Student viših godina studija ostvaruje pravo na stipendiju ako je u prethodnoj akademskoj godini ostvario najmanje 50 ECTS bodova te ako prosjek svih ocjena ostvarenih tijekom dosadašnjeg studija iznosi najmanje 3,00.
.
IV. JAVNI POZIV
Članak 6.
Javni poziv za ostvarivanje prava na stipendiju objavljuje gradonačelnik za svaku akademsku godinu.

Javni poziv objavljuje se na oglasnoj ploči i službenoj mrežnoj stranici Grada Duge Rese te se može objaviti i putem drugih sredstava javnog priopćavanja.


Članak 7.
Javni poziv obvezno sadrži:
· akademsku godinu za koju se dodjeljuju stipendije,
· uvjete za ostvarivanje prava na stipendiju,
· mjesečni iznos stipendije,
· popis dokumentacije koju je potrebno priložiti uz prijavu,
· rok i način podnošenja prijave,
· naziv upravnog tijela kojem se prijava podnosi,
· rok u kojem će se donijeti odluka o dodjeli stipendije,
· druga pitanja od značaja za provedbu javnog poziva.

V.  POSTUPAK OSTVARIVANJA PRAVA NA STIPENDIJU
Članak 8.
Postupak ostvarivanja prava na stipendiju provodi upravno tijelo Grada Duge Rese nadležno za poslove školstva (u daljnjem tekstu: nadležno upravno tijelo).
Prijava se podnosi na obrascu koji je sastavni dio javnog poziva.
Prijavi se prilaže dokumentacija kojom se dokazuje ispunjavanje uvjeta propisanih ovim Pravilnikom i javnim pozivom.
Prijava na javni poziv sadrži suglasnost studenta za prikupljanje i obradu podataka sukladno ovom  Pravilniku, kao i izjavu studenta da nije korisnik stipendije po drugoj osnovi. 
Popis dokumentacije koju su podnositelji prijave dužni priložiti sastavni je dio javnog poziva.
Članak 9.
Po isteku roka za podnošenje prijava nadležno upravno tijelo razmatra zaprimljene prijave te utvrđuje njihovu pravodobnost i potpunost.

Prijave podnesene nakon isteka roka određenog javnim pozivom neće se razmatrati.
Ako prijava nije potpuna ili je potrebno razjasniti pojedine činjenice, nadležno upravno tijelo pozvat će podnositelja prijave da u roku od pet (5) radnih dana od dana dostave poziva dopuni prijavu ili dostavi traženu dokumentaciju.
Ako podnositelj prijave u ostavljenom roku ne postupi po pozivu ili i nakon dopune ne ispunjava uvjete propisane ovim Pravilnikom, njegova prijava neće se razmatrati.
Po završetku postupka nadležno upravno tijelo utvrđuje ispunjavaju li podnositelji uvjete za ostvarivanje prava na stipendiju te izrađuje prijedlog popisa studenata koji ostvaruju pravo na stipendiju i dostavlja ga gradonačelniku radi donošenja odluke.
Članak 10.
Grad Duga Resa zadržava pravo podatke potrebne za provedbu ovoga Pravilnika pribaviti iz službenih evidencija, u skladu s važećim propisima.

Ako se pojedini podatak može pribaviti iz službenih evidencija, nadležno upravno tijelo neće od podnositelja prijave zahtijevati dostavu tog podatka, osim ako je to nužno radi provedbe postupka.



VI. ODLUKA O DODJELI STIPENDIJE
Članak 11.
Na temelju prijedloga nadležnog upravnog tijela gradonačelnik donosi Odluku o dodjeli stipendija.
Odluka iz stavka 1. ovoga članka sadrži popis studenata koji ostvaruju pravo na stipendiju.
Odluka se objavljuje na službenoj mrežnoj stranici Grada Duge Rese, u skladu s propisima kojima se uređuje zaštita osobnih podataka.
Podnositelj prijave koji nije ostvario pravo na stipendiju može podnijeti prigovor gradonačelniku u roku od osam (8) dana od dana objave Odluke o dodjeli stipendija.
O prigovoru odlučuje gradonačelnik u roku od petnaest (15) dana od dana njegova zaprimanja.
Odluka gradonačelnika po prigovoru je konačna.
Članak 12.
Sa studentom koji ostvari pravo na stipendiju za pojedinu akademsku godinu sklapa se ugovor o stipendiranju kojim se uređuju međusobna prava i obveze Grada i korisnika stipendije.
Ako je korisnik stipendije maloljetan, ugovor u njegovo ime sklapa njegov zakonski zastupnik.
Ugovor o stipendiranju obavezno sadrži:
· ime, prezime i naziv ugovornih strana
· mjesečni iznos odobrene stipendije
· naziv visokog učilišta, smjer/naziv studija, godinu studija
· broj bankovnog računa korisnika stipendije na koji se isplaćuje stipendija
· razdoblje za koje je stipendija odobrena
· prava i obveze ugovornih strana i ostale uvjete  (mirovanje, nastavak i prestanak prava na stipendiju).

Članak 13.
Korisnik stipendije ostvaruje pravo na nastavak primanja stipendije u sljedećoj akademskoj godini bez ponovnog podnošenja prijave na javni poziv, ako ispunjava uvjete propisane ovim Pravilnikom.


Članak 14.
Pravo na nastavak primanja stipendije ostvaruje korisnik koji:
· tijekom dosadašnjeg studija ostvario je prosjek svih ocjena od najmanje 3,00,
· u prethodnoj akademskoj godini ostvario je najmanje 50 ECTS bodova
· i nadalje ispunjava uvjete iz članka 4. ovoga Pravilnika.
Ako korisnik ne ispunjava uvjete iz stavka 1. ovoga članka, prestaje mu pravo na daljnje primanje stipendije.


Članak 15.
Radi ostvarivanja prava na nastavak primanja stipendije korisnik stipendije dužan je nadležnom upravnom tijelu dostaviti:
· prijepis ocjena ili drugu odgovarajuću ispravu visokog učilišta iz koje je vidljiv ostvareni prosjek ocjena i broj ostvarenih ECTS bodova,
· izjavu da nije korisnik druge stipendije koja se financira iz javnih izvora, osim u slučajevima propisanim ovim Pravilnikom,
· drugu dokumentaciju, ako je njezino dostavljanje predviđeno javnim pozivom.
Dokumentaciju iz stavka 1. ovoga članka korisnik stipendije dužan je dostaviti najkasnije do 31. listopada tekuće akademske godine.
Ako korisnik stipendije u roku iz stavka 2. ovoga članka ne dostavi propisanu dokumentaciju, smatra se da nije ostvario pravo na nastavak primanja stipendije u sljedećoj akademskoj godini.
Članak 16.
Korisnik stipendije koji nakon završetka prijediplomskog studija bez prekida upiše prvu godinu diplomskog studija istog visokog učilišta može nastaviti ostvarivati pravo na stipendiju bez ponovnog podnošenja prijave na javni poziv, pod uvjetom da i nadalje ispunjava uvjete propisane ovim Pravilnikom.
Radi ostvarivanja prava iz stavka 1. ovoga članka korisnik stipendije dužan je nadležnom upravnom tijelu dostaviti potvrdu o upisu diplomskog studija i drugu dokumentaciju propisanu ovim Pravilnikom.
Odredbe ovoga članka na odgovarajući se način primjenjuju i na studente koji nakon završetka stručnog prijediplomskog studija upisuju stručni diplomski studij.
Članak 17.
Korisnik stipendije koji stekne status apsolventa može ostvarivati pravo na primanje stipendije najdulje tijekom jedne akademske godine.
Ako korisnik stipendije zadrži status apsolventa i nakon isteka akademske godine iz stavka 1. ovoga članka, nema pravo na daljnje primanje stipendije.

VII.  PRAVA I OBVEZE KORISNIKA STIPENDIJE
Članak 18.
Korisnik stipendije dužan je u roku od 15 dana obavijestiti nadležno upravno tijelo o svakoj promjeni koja može utjecati na ostvarivanje prava na stipendiju, osobito o:
· prestanku statusa redovitog studenta,
· mirovanju studentskih obveza,
· zasnivanju radnog odnosa ili početku obavljanja samostalne djelatnosti,
· promjeni prebivališta,
· ostvarivanju prava na drugu stipendiju koja se financira iz javnih izvora,
· drugim okolnostima koje utječu na ostvarivanje prava na stipendiju.

Članak 19.
Korisnik stipendije dužan je koristiti stipendiju u skladu s odredbama ovoga Pravilnika i ugovora o stipendiranju.
Na zahtjev nadležnog upravnog tijela korisnik stipendije dužan je dostaviti podatke i dokumentaciju potrebnu radi provjere ispunjavanja uvjeta za ostvarivanje prava na stipendiju.

VIII. MIROVANJE, PRESTANAK PRAVA I POVRAT STIPENDIJE
Članak 20.
Korisnik stipendije može podnijeti pisani zahtjev za mirovanje prava na stipendiju u slučaju teže bolesti, nesretnog slučaja, trudnoće, rodiljnog ili roditeljskog dopusta, teškog materijalnog ili socijalnog položaja i elementarne nepogode.

Pravo na mirovanje stipendije može se ostvariti samo jedanput tijekom studija i to u trajanju od najdulje jedne akademske godine.
Uz zahtjev iz stavka 1. ovoga članka korisnik stipendije dužan je priložiti odgovarajuću dokumentaciju kojom dokazuje postojanje okolnosti iz stavka 1. ovoga članka.
Na prijedlog nadležnog upravnog tijela gradonačelnik može odobriti mirovanje prava na stipendiju.
Za vrijeme odobrenog mirovanja korisnik ne ostvaruje pravo na isplatu stipendije. Po isteku razdoblja mirovanja korisnik može ostvariti pravo na nastavak primanja stipendije u sljedećoj akademskoj godini ako ispunjava uvjete propisane člankom 14. ovoga Pravilnika.


Članak 21.
Korisniku stipendije prestaje pravo na stipendiju ako:
· izgubi status redovitog studenta,
· prekine studij,
· upiše mirovanje studentskih obveza, osim u slučaju iz članka 20. ovoga Pravilnika,
· zasnuje radni odnos ili započne obavljati samostalnu djelatnost, ako ovim Pravilnikom nije drukčije određeno,
· ostvari pravo na drugu stipendiju koja se financira iz javnih izvora
· završi studij,
· dostavi neistinite podatke ili krivotvorenu dokumentaciju,
· na vlastiti zahtjev odustane od stipendije.
Ako korisnik stipendije završi studij prije isteka akademske godine za koju mu je odobrena stipendija, pravo na isplatu stipendije prestaje istekom mjeseca u kojem je završio studij.
Pravo na isplatu stipendije prestaje istekom mjeseca u kojem je korisnik stipendije prijavio nastup okolnosti iz stavka 1. ovoga članka, odnosno u kojem je nadležno upravno tijelo na drugi način saznalo za nastup tih okolnosti.
Student kojem je prestalo pravo na stipendiju zbog neispunjavanja uvjeta za nastavak primanja stipendije može se ponovno prijaviti na javni poziv za dodjelu stipendija ako u trenutku podnošenja prijave ispunjava uvjete propisane ovim Pravilnikom.

Članak 22.
Korisnik stipendije dužan je vratiti nepripadno isplaćeni iznos stipendije ako je pravo ostvario ili zadržao na temelju neistinitih podataka, krivotvorene dokumentacije ili ako nije prijavio promjene koje su utjecale na ostvarivanje prava na stipendiju.
Korisnik stipendije koji tijekom akademske godine za koju mu je odobrena stipendija ostvari i prihvati stipendiju ili drugu novčanu potporu za školovanje koja se financira iz javnih izvora gubi pravo na stipendiju ostvarenu prema ovom Pravilniku te je dužan vratiti cjelokupan iznos stipendije isplaćen za tu akademsku godinu.
Korisnik stipendije koji tijekom korištenja stipendije izgubi status redovitog studenta, a nije završio studij, dužan je Gradu Duga Resi vratiti cjelokupan iznos do tada isplaćene stipendije.
O obvezi povrata stipendije odlučuje gradonačelnik posebnom odlukom, uzimajući u obzir sve okolnosti konkretnog slučaja.

IX. EVIDENCIJA KORISNIKA STIPENDIJE
Članak 23.
Nadležno upravno tijelo vodi evidenciju korisnika stipendija.
Evidencija sadrži podatke potrebne za provedbu ovoga Pravilnika, u skladu s propisima kojima se uređuje zaštita osobnih podataka.

X. JEDNOKRATNE POTPORE STUDENTIMA
Članak 24.
Grad Duga Resa može studentima odobriti jednokratnu novčanu potporu radi poticanja izvrsnosti, znanstvenog, umjetničkog i sportskog stvaralaštva te stručnog usavršavanja.
Jednokratna potpora može se odobriti osobito:
· za izniman uspjeh tijekom studija,
· za ostvarene rezultate u znanstvenom, umjetničkom, sportskom ili drugom području od osobitog značaja,
· za sudjelovanje u programima stručnog usavršavanja, stručne prakse, međunarodne razmjene ili drugim oblicima dopunskog obrazovanja, osobito u inozemstvu.
Članak 25.
Postupak dodjele jednokratne potpore pokreće se na zahtjev studenta.
Zahtjevu se prilaže:
· potvrda o statusu studenta,
· dokumentacija kojom se dokazuje ispunjenje uvjeta za dodjelu jednokratne potpore,
· druga dokumentacija koju podnositelj smatra važnom za odlučivanje.
Zahtjev se može podnijeti tijekom cijele godine, do iskorištenja sredstava planiranih u proračunu Grada Duge Rese za tu namjenu.
Članak 26.
O dodjeli jednokratne potpore, njezinoj visini i uvjetima isplate odlučuje gradonačelnik na prijedlog nadležnog upravnog tijela.
Prilikom odlučivanja osobito se uzimaju u obzir:
· značaj i razina ostvarenog uspjeha,
· svrha za koju se potpora traži,
· doprinos promociji Grada Duge Rese,
· raspoloživa sredstva u proračunu Grada.
Članak 27.
Student može ostvariti pravo na jednu jednokratnu potporu u jednoj proračunskoj godini.
Korisnik stipendije dodijeljene temeljem ovog Pravilnika može ostvariti pravo i na jednokratnu potporu ako ispunjava uvjete propisane ovim Pravilnikom.
Sredstva za jednokratne potpore osiguravaju se u proračunu Grada Duge Rese.

XI. PRIJELAZNE I ZAVRŠNE ODREDBE
Članak 28.
Danom stupanja na snagu ovoga Pravilnika prestaje važiti Pravilnik o studentskim stipendijama i odobravanju jednokratnih potpora darovitim studentima ("Službeni glasnik Grada Duge Rese", broj 7/19). 
Postupci započeti prije stupanja na snagu ovoga Pravilnika dovršit će se prema Pravilniku o studentskim stipendijama i odobravanju jednokratnih potpora darovitim studentima ("Službeni glasnik Grada Duge Rese", broj 7/19).
Članak 29.
Ovaj Pravilnik stupa na snagu osmoga dana od dana objave u "Službenom glasniku Grada Duge Rese".




  PREDSJEDNICA GRADSKOG VIJEĆA
                                                                                          dr. med. Višnja Mihalić – Mikuljan

